ТхакIуэр ягъэлъапIэ
ГъуазджэхэмкIэ Кавказ Ищхъэрэ къэрал институтым Урысейпсо щIэныгъэ-теорие конференц щекIуэкIащ, ЩIэныгъэхэмкIэ Дунейпсо Адыгэ академием и академик, ЩIДАА-м и щIэныгъэлI-секретарь, УФ-м и ТхакIуэхэмрэ и Журналистхэмрэ я союзхэм хэт Тхьэзэплъ Хьэсэн и ныбжьыр илъэс 70 зэрырикъум и щIыхькIэ. Зэхыхьэр къызэрагъэпэщащ УФ-м ЩэнхабзэмкIэ и министерствэмрэ ГъуазджэхэмкIэ Кавказ Ищхъэрэ институтымрэ.
Тхьэзэплъ Хьэсэн Институтым и ректор, тхыдэ щIэныгъэхэм я доктор, профессор Рахаев Анатолэ конференцыр къыщызэIуихым жиIащ Тхьэзэплъ Хьэсэн и тхылъхэр гъащIэм зэрыпэджэжыр, ар усакIуэ къудей мыхъуу, щIэ гуэрхэр къэзыгупсыс IэщIагъэлIу зэрыщытыр, патент зыбжанэ зэриIэр.
Дунейпсо Адыгэ Хасэм и тхьэмадэ Сэхъурокъуэ Хьэутий Хьэсэн зэрыцIыху гумызагъэр, и лэжьыгъэфIым республикэр зэрыригушхуэр къыхигъэща нэужь, ехъулIэныгъэ инхэр дяпэкIи иIэну, узыншагъэ, насып и куэдыну Хьэсэн ехъуэхъури, ДАХ-м и ЩIыхь тхылъыр иритащ.
КъБР-м ЦIыхухэм я хуитыныгъэр хъумэнымкIэ и уполномоченнэ Зумакулов Борис жиIащ Хьэсэн и тхыгъэу Хэкум, гъащIэм, лъагъуныгъэм, лъэпкъ зэныбжьэгъугъэм, цIыхухэм я зэхущытыкIэм теухуахэм гупсысэ куу зэращIэлъыр, и усэхэм республикэм и композиторхэм макъамэхэр зэрыхуатхар, уэрэджыIакIуэ цIэрыIуэхэм ахэр зэрагъэзащIэр. Ар Хьэсэн гуапэу ехъуэхъури, зи унафэщI IуэхущIапIэм къыбгъэдэкI ЩIыхь тхылъыр тыгъэ хуищIащ.
Филологие щIэныгъэхэм я доктор, профессор, КъБКъУ-м и филологие факультетым и унафэщI Куянцевэ Еленэ тепсэлъыхьащ Тхьэзэплъым и усэхэмрэ поэмэхэмрэ зэрыкупщIафIэм, зэрышэрыуэм, зэрыщIэщыгъуэм, а тхыгъэхэм ди литературэм хуэфащэ увыпIэ зэрыщаубыдам, дапщэщи зэрыгукъинэм. Абы жиIащ «рубаи»-кIэ зэджэ сатыр плIырыплI усэ кIэщIхэр цIыхухэм гунэс зэращыхъур, Хьэсэн и фIыгъэкIэ, а жанр хьэлэмэтыр ди литературэми зэрыщызэфIэувар.
ГъуазджэхэмкIэ Кавказ Ищхъэрэ институтым и доцент, культурологие щIэныгъэхэм я кандидат ЩауэцIыкIу Людмилэрэ Гуманитар къэхутэныгъэхэмкIэ Къэбэрдей-Балъкъэр къэрал институтым и IэщIагъэлI нэхъыжь, филологие щIэныгъэхэм я доктор Алъхъэс Светланэрэ я псалъэм къыхагъэщащ Тхьэзэплъым и тхыгъэхэм философие, гупсысэ куу зэращIэлъыр.
Гуманитар къэхутэныгъэхэмкIэ Къэбэрдей-Балъкъэр Къэрал институтым IуэрыIуатэмкIэ и къудамэм и унафэщI, филологие щIэныгъэхэм я доктор Гъут Iэдэм жиIащ Хьэсэн тхылъеджэхэм я гум зэрыдыхьэр, дахагъэм, гуапагъэм ахэр къызэрыхуигъэушыр, и усэхэм тригъэкIуадэ зэманыр пщIэншэ зэрымыхъур.
УФ-м и ТхакIуэхэм я зэгухьэныгъэм хэт, ГъуазджэхэмкIэ Кавказ Ищхъэрэ институтым и егъэджакIуэ Жылэтеж Сэлэдин жиIащ и ныбжьэгъу Хьэсэн зэрыцIыху гъэщIэгъуэныр, нэжэгужэр, гу къабзэ, псэ хьэлэл зэриIэр, и тхыгъэхэр зэрыщIэщыгъуэр. Сэлэдин Хьэсэн ехъуэхъуащ узыншагъэ, ехъулIэныгъэ иIэну.
УсакIуэ Беппаев МутIэлиб и псалъэр триухуащ «Литературная Кабардино-Балкария» журналым и редактор нэхъыщхьэ къалэныр Хьэсэн дзыхь зэрыхуащI лъандэрэ ар куэдкIэ зэрефIэкIуам, лъэпкъ литературэхэм я фIыпIэр, урысыбзэкIэ зэдзэкIауэ абы щIэх-щIэхыурэ къызэрытехуэм, тхакIуэхэм, усакIуэхэм я гуащIэм пщIэ зэрыхуищIым.
ТЕКIУЖЬ Заретэ.
